倉前村民輸麥行
作者：張耒
朝代：宋

paragraphs: 場頭雨乾場地白，老穉相呼打新麥。
半歸倉廩半輸官，免教縣吏相催迫。
羊頭車子毛巾囊，淺泥易涉登前岡。
倉頭買券槐陰凉，清嚴官吏兩平量。
出倉掉臂呼同伴，旗亭酒美單衣換。
半醉扶車歸路凉，月出到家妻具飯。
一年從此皆閒日，風雨閉門公事畢。
射狐罝兔歲蹉跎，百壺社酒相經過。